अतुल जी यानी अतुल माहेश्वरी। अपने संपादकीय विभाग के छह प्रमुख लोगों से घिरे हुए। एक साथ कई काम करते हुए। अरुण जैन से बात कर रहे थे। मैच देख रहे थे। और राजेन्द्र को निर्देश देते जा रहे थे कि किस-किस एंगल से समाचार कवर किये जायें। उनकी नजर केवल खेल की खबरों पर ही नहीं थी। वे बड़े खिलाडिय़ों की निजी जिंदगी और यहां मिल रही सुविधाओं पर उनके विचारों पर भी खबरें चाहते थे। बाद में छइया जी ने उनसे परिचय कराया। हमें यह जानकर बहुत आश्चर्य हुआ कि वे जागरण के हर पत्रकार के बारे में काफी कुछ जानते थे। मसलन वह किस डेस्क पर काम करता है, उसकी कार्य शैली क्या है, अखबार में उसका क्या महत्व है और वह वहां संतुष्टï है। उनका दूसरे अखबार के बारे में ऐसा होमवर्क बहुत कुछ सिखाने वाला था। बाद में अमर उजाला के विस्तार में यह उनके काफी काम आया। उनकी नजर इस पर भी रहती थी कि दोनों अखबारों में समाचारों की कवरेज में जो अंतर है, उसके लिए कौन-कौन से पत्रकार महत्वपूर्ण है। मसलन उन्होंने राजेन्द्र से कहा कि खेल में भुवेन्द्र जागरण के लिए अकेले डेस्क भी संभालता है और लोकल खेल समाचार भी कवर करता है, नौनिहाल लोकल खबरों के शीर्षकों के मास्टर हैं। इतना सब अतुल जी को पता था। यह उनके पेशेवर रुख के कारण था। इसका उनके अखबार को तो फायदा होता ही था, उनके लिए पूरा स्टाफ पूरी जी-जान से काम करता था।